Doi poliţişti au fost prinşi în timp ce conduceau sub influenţa alcoolului, în cadrul unei acţiuni desfăşurate de Poliţia Rutieră. Unul dintre ei a fost sancţionat contravenţional, iar celuilalt, de la Poliţia Capitalei, i s-a întocmit dosar penal. În ambele cazuri vor avea loc anchete disciplinare.

Poliţia Capitalei anunţă că, vineri seară, poliţişti din cadrul Brigăzii Rutiere au oprit în trafic mai mulţi şoferi, iar doi dintre cei opriţi şi testaţi cu privire la consumul de alcool sunt poliţişti.

„Ambilor conducători auto le-a fost suspendat dreptul de a conduce, faţă de unul dintre poliţişti s-a luat măsura sancţionării contravenţionale, pe numele celui de-al doilea, care activează în cadrul DGPMB, fiind întocmit dosar penal”, arată sursa citată.

În cazul poliţistului din cadrul Sectorului 4 se va declanşa o anchetă disciplinară, în cadrul căreia se vor face verificări prin structura de control intern, menţionează Poliţia Capitalei.

Totodată, Poliţia Română anunţă că, în cazul poliţistului din cadrul Inspectoratului General al Poliţiei Române prins conducând sub influenţa băuturilor alcoolice şi sancţionat contravenţional, se va declanşa o anchetă disciplinară, în cadrul căreia se vor efectua verificări, prin Direcţia Control Intern a Poliţiei Române.

Surse autorizate din poliție au declarat că este vorba despre Stan Cristian Ionuţ – chestor de poliţie în cadrul Inspectoratului General al Poliţiei Române - Direcţia Cazier Judiciar, Statistică şi Evidenţe Operative și de comsiarul șef Drumariu Cornel - şef al Poliţiei Sectorului 4, scrie HotNews.ro.

Sursa: News.ro